**Informatīvais ziņojums „Par papildu valsts budžeta saistību uzņemšanos Eiropas Savienības *Erasmus+* programmas līdzfinansētā projekta “Mācīties būt: Prakses un metožu attīstība sociālās, emocionālās un veselības prasmju novērtēšanai izglītības sistēmās” īstenošanai**

Eiropas Komisija (turpmāk - Komisija) ir apstiprinājusi Eiropas Savienības (turpmāk - ES) *Erasmus+* programmas projekta “Mācīties būt: Prakses un metožu attīstība sociālās, emocionālās un veselības prasmju novērtēšanai izglītības sistēmās” (*Learning to Be: Development of Practices and Methodologies for Assessing Social, Emotional and Health Skills within Education Systems*) pieteikumu, projekta identifikācijas numurs Nr.582955-EPP-1-2016-2-LT-EPPKA3-PI-POLICY (turpmāk - projekts).

Projektu izstrādāja Valsts izglītības satura centrs (turpmāk - VISC) sadarbībā ar Lietuvas bērnu un jaunatnes centru, Lietuvas izglītības un zinātnes ministriju, Helsinku Universitāti (Somija), Pētījumu un attīstības institūtu “Utrip” (Slovēnija), Milano-Bicocca Universitāti (Itālija), Izglītības un zinātņu institūtu (Portugāle), Lojola Andalūzija Universitāti (Spānija) un Sociālās un emocionālās mācīšanās institūtu (Lietuva). Projekts apstiprināts *Erasmus+* programmas 3.pamatdarbības „Atbalsts politikas reformām: politikas inovāciju iniciatīvas” konkursā. Tās ietvaros tiek atbalstīti transnacionālie sadarbības projekti, kuri ir izveidoti, lai sniegtu atbalstu izglītības politikas veidotājiem, izstrādājot, pārbaudot un novērtējot novatoriskas pieejas, kurām ir potenciāls kļūt par noteicošām izglītības un mācību sistēmās. Projekta prioritāte ir fundamentālo vērtību veicināšana caur izglītību un mācīšanu, risinot dažādību mācību vidē.

Projekta mērķis ir aktualizēt nepieciešamību attīstīt skolēnu sociālās, emocionālās un veselības prasmes (turpmāk kopā – skolēnu prasmes), piedāvājot praktiskus risinājumus kā sociālo, emocionālo un veselības mācību integrēt izglītības sistēmā, kā arī nodrošināt politikas rekomendācijas, lai atbalstītu sociālo, emocionālo un veselības mācīšanu skolā.

Lai īstenotu projektu, ir izveidots konsorcijs, kura koordinējošais partneris ir Lietuvas bērnu un jaunatnes centrs. VISC ir divas galvenās atbildības funkcijas, kurās tiek nodrošināta koordinējošā loma: (1) skolēnu prasmju instrumentu monitoringa veikšanu un to īstenošana skolās lauka pētījuma intervences periodā, (2) politikas veidošana un rezultātu izplatīšana.

Dalība projektā Latvijai ir svarīga, jo šobrīd valstī tiek realizēta nozīmīga mācību satura reforma, kuras mērķis ir nodrošināt kompetenču pieejā balstīta vispārējās izglītības satura aprobāciju un mācību satura pakāpenisku ieviešanu pirmsskolas izglītības, pamatizglītības un vidējās izglītības pakāpē. Sociāli emocionālā mācīšanās, tajā skaitā pašapziņa, pašiniciatīva un pašvadība, ir dažas no ļoti nozīmīgajām prasmēm, kas ir jāiekļauj jaunajā mācību saturā. Šī projekta ietvaros tiks izstrādāti un aprobēti rīki skolēnu prasmju novērtēšanai, kas tiks integrēti mācību satura reformās, iestrādājot tās mācību un metodiskajos līdzekļos.

Projekts spēs sniegt nozīmīgu pienesumu mācību satura reformas procesā, izstrādājot sociāli emocionālās mācīšanās teorētisko modeli un izveidojot praktiskus instrumentus skolām sociāli emocionālās mācīšanās novērtēšanai.

Latvijas valsts izglītības attīstības pamatnostādnēs vairākkārt ir minēta sociālo un veselības prasmju nozīme, tajā pašā laikā skolēnu emocionālajām prasmēm tiek pievērsta nepietiekama uzmanība. Izglītības pamatnostādnēs trūkst pietiekoši skaidras izpratnes par to, kā novērtēt skolēnu prasmes un kā integrēt šo prasmju novērtēšanas metodoloģijas esošajā izglītības praksēs.

Lai spētu novērtēt skolēnu prasmju kompetenci, projekta ietvaros tiks izstrādāta vienota aktuālo terminu vārdnīca, kā arī vienota izpratne par skolēnu prasmju kompetencēm, kā tās būtu jāveicina un jāveido. Veicot vairākus lauka izmēģinājumus piecās skolās katrā partnervalstī, tiks izstrādāts un izvērtēts novatorisks novērtēšanas metodoloģiju kopums. Projekta īstenošanas laiks ir trīs gadi - no 2017.gada 1.februāra līdz 2020.gada 31.janvārim, iedalot to vairākos posmos.

Projekta sākuma fāzē tiek izveidota sociālās, emocionālās un veselības mācīšanās struktūra, kā arī mācīšanās instrumentu kopums. Tāpat tiks izstrādāti pētniecības instrumenti un procedūras, kā arī izstrādātas uzraudzības, novērtēšanas un atbalsta procedūras un protokoli. VISC kā projekta sadarbības partnerim plašāka iesaiste ir plānota nākamajās darba paku ieviešanas fāzēs.

Projekta pētniecības un intervences fāzē, izmantojot *pre-testu* (sākotnējais tests, ko izmanto, lai noteiktu skolēnu sākotnējās zināšanas un sagatavotību) un *post-testu* (tests, kas tiek veikts pēc intervences, lai noteiktu, ko skolēni ir iemācījušies) tiks salīdzināti rezultāti desmit pētniecības un desmit kontroles skolās visās piecās projekta dalībvalstu skolās. Intervence, kas ir paredzēta skolās, ir saistīta ar skolas vadības un pedagogu apmācību, lai veidotu padziļinātu izpratni par sociālajām, emocionālajām un veselības prasmēm, kā arī apmācītu personālu izmantot paredzētās sociālo, emocionālo un veselības prasmju novērtēšanas metodes, ko paredzēts veikt skolu atbalsta personālām. Intervence nodrošinās skolotāju profesionālās izaugsmes iespējas.

Projekta noslēguma fāze paredz izstrādāt uz secinājumiem balstītas rekomendācijas politikas reformām. Vienlaikus projekta rezultāti tiks integrēti projektā “Kompetenču pieeja mācību saturā”, nodrošinot projekta rezultātu praktisko pielietojamību un ilgtspēju.

Latvijas līdzdalība projekta īstenošanā ir īpaši nozīmīga divu iemeslu dēļ: (1) Latvijas sniegums skolēnu sociālo, emocionālo un veselības prasmju kontekstā, salīdzinājumā ar citu valstu pieredzi, ir salīdzinoši zems.[[1]](#footnote-1) Dalība projektā ļautu būtiski uzlabot skolēnu prasmes; (2) Projekta rezultātā gūtā pieredze, izstrādātie dokumenti, mācīšanas instrumentu kopums, kā arī metodes tiks integrētas projektā “Kompetenču pieeja mācību saturā”, kuru VISC īsteno ar Eiropas Sociālā fonda atbalstu, nodrošinot rezultātu ilgtspēju un praktisku pielietojamību.

Latvijas valsts budžeta ilgtermiņa saistību apmērs *Erasmus+* programmas ieviešanai tiek aprēķināts, ņemot vērā aktivitātēm un politikas atbalsta pasākumiem paredzētā ES finansējuma apmēru un atbalsta likmes. Ar Ministru kabineta 2016.gada 16.novembra protokollēmumu[[2]](#footnote-2) tika atļauts palielināt valstsbudžeta līdzfinansējumu *Erasmus+* programmas pasākumiem un projektiem, kuriem uz doto brīdi jau bija piešķirts ES finansējums un kurus decentralizēti administrē valsts aģentūras Latvijā. Turpretī VISC projektam, kas tika iesniegts konkursa kārtībā, Komisijas granta lēmums tika saņemts jau pēc minētā protokollēmuma apstiprināšanas, tāpēc projektam nepieciešamais valsts budžeta līdzfinansējums netika plānots gadskārtējā valsts budžeta likuma ietvaros. Turklāt projekts ir apstiprināts *Erasmus+* programmas centralizētajā aktivitātē, proti, tā administrēšanu veic Komisijas Izglītības, audiovizuālā un kultūras izpildaģentūra, ar kuru īstenotājs paraksta granta līgumu un uzņemas vairākgadu finanšu saistības. Projekts ir jaunizveidots, un līdz šim nav bijis līdzfinansēts no valsts budžeta.

Atbilstoši projekta budžetam, kopējās VISC izmaksas ir **250 045** *euro.* Komisija piešķir ES finansējumu 75% apmērā jeb **187 534** *euro*, attiecīgi valsts līdzfinansējums ir nepieciešams 25% apmērā jeb **62 511** *euro*.

Komisijas maksājumi 2017.gadā ir paredzēti 30% apmērā no Komisijas piešķirtā finansējuma, 2018.gadā - 40% apmērā, un pēdējais maksājums, kas sastāda 30%, paredzams tikai 2020.gadā pēc projekta noslēguma. Komisijas finansējuma, valsts līdzfinansējuma un priekšfinansējuma atšifrējums sadalījumā pa gadiem norādīts tabulā Nr.1.

Tabula Nr.1 “Projekta īstenošanai plānotais finansējums pa gadiem, *euro*”

|  | **2017.gads** | **2018.gads** | **2019.gads** | **2020.gada I ceturksnis** | **2020.gada III ceturksnis** | **Kopā (neieskaitot priekšfinansējumu)** |
| --- | --- | --- | --- | --- | --- | --- |
|
| **Ieņēmumi, t.sk.:** | **60 357** | **87 947** | **82 175** | **19 566** | **56 260** | **250 045** |
| Komisijas finansējums (75%) | 56 260 | 75 014 | - | - | 56 260 | 187 534 |
| 30% | 40% |  |  | 30% | 100% |
| Valsts līdzfinansējums (25%) | 4097 | 12 933 | 45 481 | - |  | 62 511 |
| Priekšfinansējums (30% apmērā no Komisijas finansējuma) |  |  | 36 694 | 19 566 |  | 56 260 |
| **Izdevumi, t.sk.:** | **60 357** | **87 947** | **82 175** | **19 566** | **-** | **250 045** |
| Atlīdzība | 21 685 | 32 527 | 32 527 | 5421 |  | 92 160 |
| Preces un pakalpojumi | 38 672 | 55 420 | 49 648 | 14 145 |  | 157 885 |
| Atmaksa budžetam |  |  |  |  | 56 260 | 56 260 |

Tabulā Nr.2 ir atspoguļotas budžeta kategorijas un plānotais budžets. Projekta tiešās izmaksas ietver: 1) projekta īstenošanā iesaistītā personāla atlīdzību; 2) ceļa un uzturēšanās izdevumus projekta personālam projekta sanāksmju apmeklēšanai un projekta darba grupu apmeklēšanai ārvalstīs; 3) ārpakalpojumu veikšanu, kurus neveic iesaistītās institūcijas (piemēram, tulka pakalpojumi projekta materiālu tulkošanai, teksta rediģēšanas pakalpojumi, projekta materiālu maketēšanas un iespiešanas pakalpojumi, IT atbalsts pētniecības veikšanai); 4) citus ar projektu saistītos izdevumus (piemēram, konferenču organizēšana, darba grupu organizēšana, skolu personāla apmācība un atbalsta sniegšana, izdales materiālu izstrāde, maksu par telpu un iekārtu īri un pakalpojumiem semināriem).

Tabula Nr. 2 “Projekta budžeta kategorijas un plānotais budžets, *euro*”

|  |  |
| --- | --- |
| Budžeta kategorijas | Plānotais budžets |
| 1. Tiešās izmaksas ( personāla algas) | 92 160 |
| 1. Tiešās izmaksas ( darbības izmaksas) | 141 612 |
| *2.1. Ceļa un uzturēšanās izdevumi* | 9 212 |
| *2.2. Ārpakalpojumi* | 24 000 |
| *2.3. Citas ar projekta īstenošanu saistītās izmaksas* | 108 400 |
| 1. Netiešās izmaksas | 16 273 |
| **Kopējās projekta izmaksas:** | **250 045** |

Ievērojot nacionālā regulējumā[[3]](#footnote-3) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, Izglītības un zinātnes ministrija ir sagatavojusi šo informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības *Erasmus+* programmas projekta īstenošanai un Ministru kabineta lēmums par papildu finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma un ārvalstu palīdzības priekšfinansējuma nodrošināšanai 2017.-2020.gadā. Lūdzam projekta īstenošanai piešķirt VISC valsts līdzfinansējumu 62 511 *euro* un priekšfinansējumu 56 260 *euro*. Priekšfinansējums tiks atmaksāts valsts budžetam pēc projekta noslēguma maksājuma saņemšanas no Komisijas 2020.gadā. No *Erasmus+* programmas un valsts līdzfinansējuma līdzekļiem tiks segtas tikai projekta attiecināmās izmaksas. Neattiecināmās izmaksas, ja tādas radīsies, ir jāsedz VISC no saviem līdzekļiem.

Ņemot vērā projekta nozīmīgumu vispārīgās izglītības reformas kontekstā, kā arī pieejamā Komisijas granta apjomu, projekta īstenošanai nepieciešams:

1. Atļaut Izglītības un zinātnes ministrijai (Valsts izglītības satura centram) 2017.–2020.gadā uzņemties papildu valsts budžeta ilgtermiņa saistības un īstenot *Erasmus+* programmas projektu “Mācīties būt: Prakses un metožu attīstība sociālās, emocionālās un veselības prasmju novērtēšanai izglītības sistēmās”.
2. Izglītības un zinātnes ministrijai projekta īstenošanai, t.sk. priekšfinansējuma nodrošināšanai 118 771 *euro* (līdzfinansējuma segšana 62 511 *euro*, priekšfinansējums 56 260 *euro*) apmērā, normatīvajos aktos noteiktā kārtībā iesniegt Finanšu ministrijā pieprasījumu finansējuma pārdalei no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Izglītības un zinātnes ministrijai nodrošināt, ka priekšfinansējums tiks atmaksāts valsts budžetā pēc projekta noslēguma maksājuma saņemšanas 2020.gadā.

Iesniedzējs:

Izglītības un zinātnes ministrs K.Šadurskis

Vizē:

Valsts sekretāre L.Lejiņa

22.08.2017. 10:49

1578

A.Peršēvica

26435313; [aija.persevica@gmail.com](mailto:aija.persevica@gmail.com)

E.Vīka

67047707; [evi.vika@izm.gov.lv](mailto:evi.vika@izm.gov.lv)

1. <http://www.oecd.org/education/pisa-2015-results-volume-iii-9789264273856-en.htm> [↑](#footnote-ref-1)
2. Izglītības un zinātnes ministrijas sagatavotais informatīvais ziņojums “Par Eiropas Savienības programmas izglītības, mācību, jaunatnes un sporta jomā “Erasmus+” īstenošanas nodrošināšanai nepieciešamo finansējumu 2016.gadā un turpmākajos programmas īstenošanas gados” (protokols Nr.63 28.§) [↑](#footnote-ref-2)
3. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-3)